
NATALIE ANDERSON

Hans i et døgn

Oversatt av Mona-Lise Pedersen


Natalie Anderson skriver følelsesmessig samtidsromantikk full av glitrende småprat, glødende lidenskap og oppløftende avslutninger. Bøkene er perfekte for lesere som elsker sterke heltinner og arrogante alfahanner som er altfor sexy for sitt eget beste. Når hun ikke skriver, tilbringer hun tiden med sine fire barn, tre katter, to gullfisker og en hund … og avslutter dagen med å kose seg på sofaen sammen med mannen sin.


Boken tilegnes Barb, Iona og Janet, mine kloke og vidunderlige studievenninner. Dere er støtteapparatet mitt, og jeg er så takknemlig for å ha dere i livet mitt.

Fredag klokken 16.05

«Du må dra. Nå!»

En pipende alarm understreket alvoret bak de harde ordene. Elsie Wynter knep sammen øynene og bøyde seg frem i setet. Hun ville ikke dra. Ikke nå igjen.

«Miss?» Nå var det en kvinne som snakket, og ikke han. «Miss? Du må ta opp vindusskjermen og sjekke sikkerhetsbeltet før landing.»

Elsie blunket. Det gikk opp for henne at marerittet hadde smeltet sammen med virkeligheten. Hun satt om bord i et fly, og hun var på vei til et nytt sted. De landet bare mye tidligere enn hun hadde forventet.

«Kan du sjekke sikkerhetsbeltet!» Flyvertinnen sendte henne et strengt blikk.

«Ja visst.» Elsie gjorde som hun ble bedt om.

Det gjorde hun alltid. Hun så på den middelaldrende mannlige medpassasjeren. «Er vi allerede i Spania?»

«Flyet er blitt omdirigert», svarte han lavt. «En gravid kvinne om bord trenger helsehjelp.»

«Å …»

«Fødselen har startet litt for tidlig, men det virker som de har ting under kontroll.» Mannen trakk på skuldrene.

«Stakkars henne», sa Elsie og skjøv opp vindusskjermen. De fløy over safirblått hav, og en stor øy kom til syne. I det fjerne kunne hun se noen mindre øyer.

Snart tok den store øya all utsikten fra vinduet. De fløy over vakre steinvillaer, og mot nord reiste et imponerende palass seg ytterst på klippene. Det hadde først blitt bygget som en festning, men i middelalderen hadde den blitt utvidet til et palass og et torturfengsel.

Elsie kjente at pulsen slo fortere. Hun gjenkjente umiddelbart palasset, men hun kunne likevel ikke la være å spørre medpassasjeren i håp om at hun tok feil. Skjebnen kunne vel ikke være så grusom. «Hvor skal vi lande?»

«På Silvabon», svarte mannen og kikket ut av vinduet. «Det er utrolig vakkert her.»

Han hadde rett i det. Elsie hadde vært her før. Og i løpet av én dag hadde ett møte og én person endret absolutt alt.

«Det skal visstnok være et fengsel under palasset», sa mannen.

Silvabon var et middelhavsparadis. I århundrer hadde kongeriket inngått ekteskapelige allianser med nærliggende kongeriker på grunn av sin strategiske plassering og rikelige tilgang på naturressurser.

Elsie visste at de kom til å fly i nærheten av øya på vei fra Athen til Madrid, men ikke at de skulle fly så nært, og slett ikke bli omdirigert dit.

Et minne dukket opp i hodet hennes, bestemte skritt, en ertende latter og et intenst blikk. Hun hadde ikke glemt ryktene om fangehullet. Flere minner presset på og åpnet gamle sår. Hun prøvde å puste rolig, for hun visste hvordan det føltes å bli ydmyket og utstøtt. Elsie hadde tilbrakt over to måneder på øya før hun hadde blitt sendt ut av landet.

Ordren hadde kommet fra kongen selv. Den bestemte tonen hans hadde forvirret henne, for et lite øyeblikk hadde hun faktisk trodd at …

Nei. Den påfølgende oppførselen hans hadde vært utvetydig og ydmykende, og hun hadde lovet seg selv at hun aldri skulle vende tilbake til øya. Denne gangen var hun ikke på vei tilbake, resonnerte hun. Flyet landet bare for å slippe av en passasjer. Resten av passasjerene, det gjaldt også henne, ville bli sittende i flyet. Deretter ville de dra videre. Det var ingen grunn til engstelse.

Men da de hadde landet, slo pulsen fortere igjen. En lang rekke med private jetfly sto perfekt oppstilt foran terminalbygget, og det hang bannere i Silvabons farger, marineblå, svart og gull, fra taket på alle bygningene. Flaggene hang rett ned siden det var vindstille. Været var perfekt. Alt var perfekt. Og Elsie visste hvorfor. Sørgeperioden for den gamle kongen var over, og neste dag skulle kong Felipe Roca de Silva y Zafiros offisielle kroningsseremoni finne sted.

En ambulanse kom kjørende mot flyet flankert av to brannbiler. Det tok bare noen få minutter før kvinnen var hjulpet inn i ambulansen, og den kjørte av gårde. Kong Felipe hadde et effektivt sikkerhetsteam.

«Takk for tålmodigheten, og jeg beklager dette avbruddet i reisen vår», sa piloten over høyttaleranlegget. «Dessverre blir det ytterligere forsinkelser.»

Elsie kjente at det strammet seg i brystet.

«Vi fikk tillatelse til å lande fordi vi hadde en medisinsk nødssituasjon om bord. Silvabons luftrom er stengt på grunn av kong Felipes kroning denne helgen. Dermed», fortsatte piloten, «blir flyet stående på bakken til seremonien er avsluttet i morgen.»

Flere av passasjerene stønnet.

«Kan vi ikke bare ta av igjen?» var det en som ropte.

«Dere vil bli innkvartert på et hotell her på flyplassen», sa piloten. «Vi beklager nok en gang ulempene dette medfører. Hvis dere trenger å booke om billetter, vil våre medarbeidere i terminalbygget hjelpe dere med dette.»

Elsie trengte ikke hjelp siden hun skulle direkte til Madrid. Hun hadde tenkt å tilbringe den siste delen av sommeren i Spania. Oppholdet i Hellas hadde vært fint, men øyene der minnet henne for mye om Silvabon. Hun ville heller være anonym i en storby og slippe å se safirblått hav. Med jobb på en kafé i Madrid kunne hun fortsette å spare penger slik at hun en dag kunne bosette seg et helt nytt sted. Hjemlandet England var ikke et alternativ, for det var forbundet med altfor mange triste minner. Men nå var hun tilbake på øya som hun en kort stund hadde trodd var perfekt. Helt til landets sjarmløse konge hadde ødelagt alt.

Kanskje hun skulle gjemme seg? Men han visste vel ikke at hun var om bord i flyet? Han hadde nok ikke ofret henne en tanke etter at han hadde sendt henne ut av landet. Hun hadde ikke engang fått ta farvel med Amalia, den eneste ordentlige vennen hun hadde fått på øya. Det hadde såret henne, men Amalia var kongens stesøster.

Elsie trakk pusten rolig. En natt på et flyplasshotell skulle gå fint.

*

«Deres Majestet. Vi har et problem.»

Det var ikke ordene kong Felipe ville høre fra den aldrende sikkerhetssjefen, major Garcia. Forberedelsene til kroningen hadde allerede tatt mye av tiden hans, og om mindre enn tjuefire timer startet den offisielle kroningsseremonien. Den ville bli den siste i landets historie.

«Hvis det gjelder det omdirigerte flyet, så har Ortiz allerede bedt om tillatelse», sa han. «Jeg trodde flyet hadde landet.»

«Det har det, Deres Majestet.»

Felipe så opp fra papirene. «Så, hva gjelder det? Har ikke ambulansen hentet kvinnen …»

«Hun er tatt hånd om. Barnet er født litt for tidlig, men alt tyder på at det kommer til å gå bra.»

«Godt.» Felipe så ned på utkastet til en ny handelsavtale. «Hva …»

«De øvrige flypassasjerene må bli på Silvabon til kroningsseremonien er over i morgen. Luftrommet ble åpnet bare sånn at flyet fikk lande», fortsatte Garcia.

Felipe lot være å himle med øynene. Sikkerhetstiltakene var for tiden ekstra strenge siden han ennå ikke hadde noen arving. Alle rådgiverne hans var bekymret, men han ville gjennomføre kroningen før han kunngjorde planen sin. Selv om det var uheldig for flypassasjerene, ville han ikke stresse sikkerhetsteamet mer enn nødvendig. Å endre sikkerhetstiltak så sent var vanskelig med så mange betydningsfulle gjester til stede.

«Heldigvis var ikke flyet fullt, og passasjerene vil bli fraktet til et av hotellene på flyplassen», sa majoren. «Vi tilbyr dem selvsagt full service.»

Felipe nikket.

Sikkerhetssjefen kremtet. «Vi sjekket naturligvis passasjerlisten i tilfelle dette kunne være et mulig angrep.»

Felipe kvalte et smil. Garcia var tydeligvis ekstra grundig i forbindelse med kroningsseremonien.

«Jeg håper at ingen av passasjerene hadde planer om å stanse kroningsseremonien», sa Felipe.

Det ble en kort pause.

«En av passasjerene er Elsie Bailey», sa major Garcia forsiktig.

Felipe stivnet.

«Bedre kjent som Elsie Wynter.» Sikkerhetssjefen kremtet igjen. «Det er kvinnen som Amalia …»

«Jeg vet hvem hun er», avbrøt Felipe ham. Blodet rant alle steder enn der han trengte det. Elsie Wynter?

Hun hadde blondt hår, en hes latter og lyseblå øyne.

«Hun var altså om bord, men flyet skulle vel opprinnelig ikke hit?» spurte han og bet sammen tennene.

Major Garcia nikket. «Flyet var på vei til Madrid.»

Felipe klarte ikke å bevege seg. Han burde ikke la seg påvirke av Elsie Wynters uplanlagte ankomst på øya. Skjebnen hadde ført henne hit, og han skulle overse det.

«Reiser hun alene?» Hvorfor spurte han om det? Spilte det noen rolle?

«Ja, sir.»

Han kjente at han ble anspent.

«Bring henne til palasset», sa han kort.

«Sir?»

«Bring henne til palasset», gjentok han. «Umiddelbart.»

Ordene falt ut før han rakk å stanse dem. Men det føltes godt.

Han ville ha henne.

Sinnet strømmet gjennom kroppen hans. Nei, det var ikke grunnen.

Elsie Wynter skulle få forklare den følelsesmessige skuffelsen hun hadde forårsaket. Han ville høre det fra den pokker så vakre munnen hennes. Hvorfor hadde hun bare forsvunnet? Hvorfor hadde hun dratt uten å si farvel til den sårbare stesøsteren hans? Og hvorfor hadde hun løyet?

Felipe avskydde løgnere like mye som han avskydde mennesker som snudde ryggen til ansvaret og pliktene sine og bare dro. Begge foreldrene hans hadde gjort det. Derfor sørget han for å beskytte Amalia. Hun hadde mistet nok som det var.

«Deres Majestet …»

«Sørg for at sikkerheten blir ivaretatt, ikke noe drama og ingen vitner», sa Felipe bestemt. Det var tydelig at han ikke ville bli motsagt. «Overlat saken til Ortiz. Er det forstått?»

Endelig skulle han få møte Elsie Wynter igjen, men denne gangen skulle han ikke la seg blende av skjønnheten hennes. Det var hans oppgave å beskytte den unge stesøsteren, og på grunn av denne kvinnen hadde han mislyktes.

Det skulle hun få svi for.

En morgen tre måneder tidligere

«Hun kan utgjøre en sikkerhetsrisiko.»

Felipe stivnet. Han hadde glemt at hans beste livvakt, Ortiz, sto ved siden av ham og ventet på en ordre. Han mislikte å bli avbrutt på den måten, men samtidig irriterte han seg over sin egen tankeløshet. Et langt øyeblikk hadde han latt seg fascinere av den velklingende, hese stemmen som gjorde ham …

Han bet sammen tennene. Kvinnen var slett ikke slik han hadde forestilt seg henne. Hun var langt mer …

«Tror du virkelig det?» spurte han kort.

Han prøvde å dempe anspentheten, for han hadde ikke vært forberedt på skjønnheten hennes. Den blå og hvite sommerkjolen fremhevet de lyseblå øynene hennes. Silkeaktig, blondt hår rammet inn det søte hjerteformede ansiktet hennes.

Hun så forlokkende ut, ikke farlig.

Sikkerhetsteamet hans var grundig. Etter farens forsvinning for flere år siden hadde det blitt utarbeidet en svært omfattende sikkerhetsplan. Ifølge sikkerhetssjefen var alt og alle en sikkerhetsrisiko, og derfor hadde Felipe satt Ortiz til å passe på Amalia. Han var ikke fullt så firkantet, og nå sto de altså og kikket inn i bakgården til en kafé i byen. Felipe kunne ærlig talt ikke forestille seg at denne kvinnen utgjorde noen sikkerhetsrisiko. Bare det å se på henne fikk musklene hans til å stramme seg. Han tvang oppmerksomheten tilbake til stesøsteren som satt ved siden av henne.

Det hadde ikke vært en lett oppgave å bli foresatt for en trettenåring han aldri hadde møtt før. Men han hadde ikke hatt noe valg. For et halvt år siden hadde Amalia kommet til Silvabon. Hun var stille og tiltaksløs, slett ikke slik han hadde forestilt seg at en normal tenåring ville være. Hun hadde ennå ikke kommet seg etter skadene hun hadde pådratt seg, og hun sørget fortsatt over foreldrene. Siden dette var den første sosiale kontakten hun hadde tatt initiativ til, måtte han gå rolig frem. Amalia var ikke kongelig, og hun hadde ingen forpliktelser. Derfor skulle hun ikke lide selv om hun bodde i palasset. Men siden hun var ung og sårbar, og han var hennes foresatte, måtte han sjekke hvem hun oppholdt seg sammen med. Hva var det ved denne kvinnen som gjorde at Amalia ble trukket mot henne?

«Hun jobber vanligvis alene, hun baker og oppdaterer menyen. Kafeen er liten, men den er populær. Sjefen dukker opp av og til, og da hjelper han henne», fortalte Ortiz lavt. «Sitronkakene hennes er virkelig gode.»

Å? Av en eller annen grunn likte han ikke tanken på at Ortiz smakte på kakene hennes. Han kastet et blikk på menyen. Dagens spesialitet var skrevet med kunstneriske bokstaver. Den lille blondinen som lente seg mot stesøsteren hans, hadde tydeligvis mange talenter.

I snart fjorten dager hadde Amalia vært innom kafeen minst en time, noen ganger lenger. Felipe hadde trodd at det kanskje var en gutt hun møtte, men det var altså denne lille kvinnen med et lerretsforkle over den bølgende sommerkjolen. De store arbeidsskoene sto ikke i stil til kjolen og sølvøredobbene hennes. Øredobbene glitret i morgensolen og fikk ham til å stirre både mer og lenger. Og det fikk ham til å legge merke til den lange, vakre halsen hennes.

Det var fullstendig upassende av ham. Han telte sakte og kontrollert til fire inni seg, som han gjorde når han dykket.

De satt i bakgården til kafeen, og kvinnen klimpret på en merkelig liten gitar. Det virket trygt nok, men å se Amalia bøye seg tett inntil den blonde kvinnen gjorde ham nervøs. Det burde det ikke, for det eneste hun gjorde, var å vise Amalia hvor hun skulle sette fingrene.

«Hun har vært på Silvabon i nesten tre måneder. Amalia har kommet hit de siste ti dagene. Jeg har noen flere detaljer, men jeg har ikke tatt en sikkerhetssjekk av henne ennå», sa Ortiz. «Skal jeg gjør det nå, sir?»

Felipe så kvinnen smile oppmuntrende til Amalia mens jenta prøvde å spille på den lille gitaren. «Nei. Ikke ennå. Jeg finner ut av det.»

Han begynte å gå mot dem. Amalia ble som regel irritert når han oppførte seg som en overbeskyttende stebror, men han måtte forsikre seg om at hun var trygg.

«Amalia», sa han da han kom bort til dem. «Vil du presentere meg for venninnen din?»

Han overså Amalias motvillige reaksjon. Den unge kvinnen så forbauset opp på ham og rødmet. Felipe var vant til at folk reagerte på utseendet hans, at de rødmet, stammet, smilte og ikke klarte å møte blikket hans … Men dette var annerledes. Hun var annerledes. For selv om hun rødmet, så holdt hun blikket hans bestemt. Kanskje Ortiz hadde rett.

«Som om du ikke allerede vet hvem hun er», svarte Amalia. «Jeg så at du snakket med kaptein Ortiz. Jeg er ikke dum.»

Amalia var ikke dum, bare mutt og umulig å snakke med, for ikke å snakke om å gjøre glad. Felipe ble anspent igjen. Han visste alt om å være en ung tenåring i palasset på Silvabon. Sinnet kunne eksplodere om man ikke fikk litt frihet … Men han visste ikke hvordan han skulle gjøre situasjonen bedre for stesøsteren, og hun måtte forstå at som beboer i palasset, ble hun kontinuerlig vurdert i forhold til mulige trusler.

«Vet hun hvem du er?» spurte han.

Amalia stirret hardt på ham. «Mener du at hun tilbringer tid med meg bare fordi jeg er i familie med deg? For det vet hun ikke.»

«Hun vet det. Alle i denne byen vet hvem du er.»

«Greit, men hun visste det ikke før sjefen hennes fortalte henne det, og da var vi allerede blitt venner.»

Kvinnen smilte og så fra Amalia til Felipe. «Jeg sitter her, og jeg hører hva dere sier.» Hun betraktet ham med kjølige, blå øyne. «Jeg heter Elsie Wynter. Og du er kong Felipe, Amalias stebror.»

Hun reiste seg ikke i hans nærvær, noe hun burde ha gjort. Det kom ingen høflighetsfraser, og han så heller ingen nervøsitet i de vakre øynene.

Felipe lurte på hva hun tenkte, og om hun likte det hun så. Plutselig følte han seg trukket mot henne, men han rørte seg ikke. Han hadde møtt mange vakre kvinner i sitt liv, og han skulle ikke miste fatningen. I stedet ble han stående og vente. Han la merke til resignasjonen i øynene hennes, men hun slapp likevel ikke blikket hans.

Antok hun at han ville stenge henne ute fra Amalias liv, fordi han visste noe om henne etter en sikkerhetssjekk? Hvis hun trodde det, så utgjorde hun kanskje en sikkerhetsrisiko. Nysgjerrigheten hans vokste.

«Amalia har tilbrakt en del tid sammen med deg», sa han og bet sammen tennene. Han var irriterende klar over at han hørtes ut som en overbeskyttende storebror. Noe han riktignok var, fordi han måtte være det.

«Jeg sitter her, Felipe, og jeg hører hva dere sier.» Amalia himlet med øynene mens hun gjentok det Elsie Wynter nettopp hadde sagt.

«Har du glemt avtalen med fysioterapeuten din?» spurte han rolig.

Amalia sukket. «Er du her for å dra meg tilbake til fengselet?»

«Fengselet?» utbrøt Elsie med en liten latter. «Forresten, ikke ødelegg fantasien min om hvordan det er å bo i et palass.»

Amalia gjorde store øyne og smilte nesten.

Felipe la forbauset merke til stesøsterens reaksjon. Han hadde ikke sett Amalia smile siden hun ankom øya. Og at hun så på palasset som et fengsel, var ikke bra.

Men nå så Elsie opp på ham igjen med det kjølige blikket. «Jeg beklager at vi glemte tiden.»

«Amalia kan ikke ha glemt tiden. Hun har bare oversett meldingene på mobilen.» Han så på den kostbare mobilen som lå på bordet med skjermen ned.

«Jeg ba henne om å sette den på lydløs.»

Felipe stivnet. Hvorfor ville hun ikke at Amalia skulle følge med på mobilen sin?

«Vi ville konsentrere oss om spillingen», sa Elsie og leste visst tankene hans.

«Så forglemmelsen hennes er helt og holdent din skyld?»

«Det er den», svarte hun og trakk på skuldrene.

Felipe fikk lyst til å stryke hånden over den den nakne huden hennes for å kjenne om den var så varm og myk som den så ut som.

«Nei …» begynte Amalia.

«Det er i orden, Amalia.» Felipe avbrøt stesøsteren. «Jeg forstår.» 

Amalia ga instrumentet tilbake til Elsie og reiste seg med et dramatisk sukk. «Han gir deg nok en advarsel,» sa hun til Elsie. «Bare overse ham, for vi er ikke engang i slekt.»

Amalia trampet sint forbi dem.

Felipe bet sammen tennene. Han hadde ingen søsken, og det hadde heller ikke Amalia. Og han var mer en foresatt enn en bror for henne. Hun hadde ingen venner på sin egen alder. Og denne kvinnen? Hun var nærmere ham i alder enn Amalia.

Felipe ville beskytte stesøsteren mot … alt. Han innså at det satte ham i samme rolle som sikkerhetsteamet. I bunn og grunn ønsket han bare det beste for henne. Men han visste ikke helt hva det kunne være, eller hvordan han skulle oppnå det.

«Hun er ikke dum», sa Elsie og smilte skjevt til ham. «Hun vet å ordlegge seg, synes du ikke?»

Felipe prøvde å overse den kremfargete huden hennes, men ble i stedet fanget av det isblå blikket. Pupillene hennes utvidet seg, men ikke av nervøsitet. Han skremte henne åpenbart ikke, så den ubevisste responsen kom åpenbart av noe helt annet.

«Hun er mer sårbar enn hun tror», svarte han, mer oppriktig enn han pleide å være.

Elsie nikket beklagende. «Det skjønner jeg.»

Han klarte ikke å la være og satte seg på stolen som Amalia hadde gått bort fra. I det samme kjente han duften av sitroner og fikk vann i munnen. Luften gnistret mellom dem.

«Hvem er du, Elsie Wynter?» spurte han omsider. «Hvorfor er du på Silvabon?»

«Som om du ikke har sjekket det allerede?» Hun nikket mot den høye mannen som sto noen meter bak ham. Og mannen bak ham igjen.

Man kunne ikke unngå å se ørepluggene og våpnene under jakken på de sivilkledde livvaktene.

«Jeg sjekker deg ved å snakke med deg», svarte han og fortsatte å betrakte henne. De røde kinnene og åpningen mellom leppene avslørte henne, men hun slapp likevel ikke blikket hans. Hun kjente tydeligvis også at det gnistret mellom dem.

«Hva har du funnet ut?» spurte hun.

At hun var vakrere enn han hadde trodd. Holdningen hennes gjorde ham anspent, men samtidig følte han at han kunne stole på henne. Han ville vite alle hemmelighetene hennes, og hva som fikk henne til å le og gråte. Og han ville kjenne smaken av henne, men det kunne han absolutt ikke fortelle henne.

Siden han nølte, bleknet hun og svelget. Nysgjerrigheten hans bare vokste.

«Jeg har ikke tenkt å bli her permanent», svarte hun før han rakk å si noe. «Amalia hørte meg spille her i bakgården i en pause. Hun spurte om jeg kunne lære henne å spille mandolin. Jeg sa ja før jeg visste hvem hun var.»

Dette var altså en mandolin? Han nikket. Men det var interessant at hun ikke hadde planer om å bli værende på øya. Utgjorde hun en sikkerhetsrisiko? En del av ham trodde det. «Men nå vet du hvem hun er.»

«Sjefen min fortalte det her om dagen», erkjente hun. «Vi har sittet ute om formiddagen mens det er stille på kafeen. Her blir hun ikke så lett lagt merke til. Og hun har jo med seg en livvakt. Faktisk har hun med seg tre livvakter.»

«Det vet jeg. Jeg vet også at hun er her hver dag. Det er derfor jeg er her nå.»

Et umiskjennelig sinne flammet opp i øynene hennes. «Er det et problem at hun treffer meg?»

«Det er det jeg vil finne ut av», svarte Felipe. Personlig informasjon delte han aldri, men dette var annerledes. «Amalias foreldre døde i en togulykke for sju måneder siden. Hun var sammen med dem og ble også skadet.»

«Ja, det har hun fortalt meg.»

«Har hun fortalt deg det?» Så vidt han visste, hadde ikke Amalia snakket med noen om ulykken som hadde tatt livet av moren og stefaren hennes. Sannsynligvis kom hun til å halte resten av livet. Siden hun ikke ville åpne seg for ham, hadde han ansatt en privatlærer og en terapeut. Men Amalia hadde heller ikke åpnet seg for dem eller noen av de ansatte i palasset. Elsie var den eneste han hadde sett henne snakke med.

Elsie så på ham. «Jeg er lei meg for tapet ditt.»

Stemmen hennes hadde den samme undertonen som han hadde hørt mens hun sang. Litt av melodien lød i hodet hans, og han stivnet.

Tapet hans.

Medfølelsen hennes føltes både beroligende og irriterende, men han skjøv den bort. Carlos var faren hans, men Felipe hadde ikke sett ham på over ti år. Han hadde valgt å dra sin vei, og Felipe hadde valgt ikke å tenke på ham. Carlos hadde stukket av til Canada sammen med elskerinnen og datteren hennes, og de hadde aldri returnert til Silvabon. Felipes mor hadde skammet seg, og bestefaren hans, kong Javier, hadde klandret henne for at ekteskapet gikk i oppløsning. Dermed hadde hun også forlatt palasset, fullstendig nedbrutt.

Felipe hadde blitt arving til tronen og måtte tåle bestefarens fokus og jernharde instruksjoner. Nå var Amalia alene i palasset slik han en gang hadde vært, og han ville ikke at hun skulle lide …

Felipe telte sakte til ti og betraktet Elsie Wynter mens han skjøv bort tankene. Han klarte ikke å trekke blikket bort fra henne.

Hun tidde og så bekymret på ham. Men det var noe mer enn empati. Det var også et ekko av en sorg han gjenkjente. Hun hadde også mistet noen. Han lurte på hvem det var og når det hadde skjedd. Enda en gang kjente han på en trang til å bli kjent med henne. Denne plutselige fascinasjonen var helt ny for ham.

Han senket blikket for å unngå øynene hennes, men ble i stedet fanget av munnen hennes. De fyldige leppene fikk ham til å tenke på skrukkete sengetøy og en hes latter. Tanken var så upassende at den rystet ham.

Felipe ble aldri rystet, og derfor visste han at Ortiz hadde rett. Hun var en trussel for ham, og nå var han nødt til å gå.

«Hun vil lære seg å spille mandolin», sa Elsie lavt, og Felipe glemte helt beslutningen sin. «Hun er svært musikalsk, men det vet du sikkert allerede.»

Det gjorde han faktisk ikke. Denne sommeren tok hun igjen tapt undervisning med en privatlærer, og hun trente fortsatt for å få tilbake den fysiske styrken i bena.

«Du kan få en musikklærer til å komme til palasset hvis du ikke vil at hun skal komme hit», foreslo Elsie.

«Kanskje du kan komme til palasset?» spurte han før han fikk tenkt seg om.

Amalia trengte avkobling, og musikk var en fin interesse. Hvis de møttes i palasset, kunne sikkerhetsteamet ta det med ro. Og dessuten …

Elsies lepper skilte seg, og hun rødmet igjen.

Han var kanskje selvgod og overbeskyttende, men han kunne målbinde kvinner. Han kikket på vaktlisten på kjøkkenveggen og møtte fornøyd blikket hennes.

«Jeg kan ikke …»

«Palasset er ikke et fengsel», sa han bestemt. «Så får du sett med dine egne øyne om fantasien din stemmer overens med virkeligheten.»

«Jeg …»

«Jeg møter deg ved porten klokken to. Ikke kom for sent.»

«Men …»

«Ikke skuff Amalia.»

Elsie hevet haken, og øynene flammet opp i sinne. «Ellers så?»

Fristelsen i alle sine farger skyllet gjennom ham.

Han lente seg litt nærmere henne. «Ellers får du med meg personlig å gjøre.»

